Mo bukeng e e bidiwang The Early Church, rahisitori Henry Chadwick o bolela gore phuthego ya Bakeresete ba bogologolo e ne e itsege ka “go sa rate ga yone go amega mo dikgannyeng tsa go busa lefatshe.” E ne e sa bake “dikgotlhang mo dipolotiking, e bile e le kgatlhanong le ntwa.” A History of Christianity e bolela gore: “Go ne go na le tumelo e e nonofileng mo gare ga Bakeresete ya gore ga ba a tshwanela go nna le maemo mo dipolotiking . . . Mo e ka nnang mo tshimologong ya lekgolo la boraro la dingwaga Hippolytus o ne a bolela gore go ya ka tlwaelo ya bogologolo ya Bakeresete mmakaseterata wa motse o ne a tshwanetse go rola tiro fa a batla go nna leloko la Kereke.” Le fa go ntse jalo, kgabagare banna ba ba neng ba eletsa ka bopelotshetlha go nna le dithata ba ne ba nna baeteledipele mo diphuthegong di le dintsi mme ba ipha direto. (Ditiro 20:29, 30) Bangwe ba bone ba ne ba batla go nna baeteledipele ba bodumedi le boradipolotiki. Go fetoga ka tshoganetso ga puso ya Roma go ne ga naya baruti bano tshono e ba neng ba sa bolo go e batla.